राफेल डील पर घमासान, सरकार की चुनौती के बाद कांग्रेस 2 जनवरी को चर्चा के लिये तैयार  
राफेल डील पर घमासान जारी 
कांग्रेस ने फिर उठाया मुद्दा 
2 जनवरी को चर्चा के लिए तैयार
राफेल डील पर मचा विवाद (Rafale Deal) थमने का नाम नहीं ले रहा है. कांग्रेस ने लोकसभा में सोमवार को एक बार फिर राफेल सौदे का मुद्दा उठाया और इसमें कथित तौर पर घोटाले का आरोप लगाते हुए कहा कि वह इस मुद्दे पर दो जनवरी को चर्चा करने के लिए तैयार है. सरकार की तरफ से कहा गया कि वह पहले से ही राफेल मुद्दे (Rafale Deal) पर चर्चा करने को कह रही है लेकिन कांग्रेस बार-बार ‘झूठ' बोलकर चर्चा से भागती रही है. आपको बता दें कि राफेल डील  (Rafale Deal)पर सुप्रीम कोर्ट के फैसले के बाद से ही कांग्रेस इस मुद्दे पर और मुखर हो गई है.11 दिसंबर को संसद का शीतकालीन सत्र शुरू होने के बाद से कांग्रेस दोनों सदनों में इस मुद्दे को उठाते रही है. कांग्रेस सदस्य इस मामले की जांच संयुक्त संसदीय समिति से कराने की मांग करते रहे हैं. लोकसभा में कांग्रेस के नेता मल्लिकार्जुन खड़गे ने कहा कि चर्चा के लिए चुनौती दी गई है तो हम इस चुनौती को स्वीकार करते हैं और दो जनवरी को चर्चा कराई जाए. इस पर लोकसभा अध्यक्ष सुमित्रा महाजन ने कहा कि कोई चुनौती नहीं है. वो (सत्तापक्ष) पहले भी चर्चा के लिए तैयार थे, लेकिन आपकी तरफ से कुछ ऐसा हो गया कि चर्चा नहीं हो सकी. उन्होंने कहा कि गृह मंत्री और संसदीय कार्य मंत्री ने चर्चा की बात कही है और अब आप तैयार हैं तो चर्चा होगी, लेकिन चर्चा कब होगी इसका फैसला मुझे करना है.